I. L'objecte del dictamen El dictamen té per objecte el Projecte de decret pel qual s'aprova el règim estatutari dels expresidents de la Generalitat de Catalunya.
Es tracta d'un projecte de disposició que desplega la Llei 6/2003, de 22 d'abril, de l'estatut dels expresidents de la Generalitat, i que incorpora, per primer cop en l'ordenament jurídic català, la regulació d'aquest aspecte relatiu a l'autonomia institucional de la Generalitat.
En efecte, mitjançant aquest Projecte de decret es regula el règim estatutari dels futurs expresidents en allò que fa referència al tractament protocol·lari, els mitjans i les prerrogatives de les quals han de disposar, i les assignacions econòmiques temporals i les pensions.
Més específicament, el Projecte estableix que els expresidents han de gaudir, a partir del moment del seu cessament, de la consideració, l'atenció i el suport corresponent a qui ha ocupat aquest càrrec.
I en aquest sentit, han de rebre el tractament de «Molt honorable senyor».
Han de disposar de recursos humans i materials que es tradueixen en tres llocs de treball adscrits al seu servei, d'una dotació pressupostària, d'un automòbil de representació amb xofer i dels serveis de seguretat necessaris per al desenvolupament de les seves funcions.
El caràcter preceptiu que té la intervenció d'aquesta Comissió Jurídica Assessora es fonamenta en allò que disposa l'article 3.1.b) de la seva legislació reguladora.
La competència de la Generalitat La competència de la Generalitat per regular mitjançant decret aquest Projecte de decret es fonamenta en les previsions de l'article 9.1 de l'Estatut d'autonomia, que atribueixen a la Generalitat la competència exclusiva sobre l'organització de les seves institucions d'autogovern.
En efecte, el contingut del Projecte regula un aspecte específic de l'autonomia institucional, referent al president de la Generalitat, que és un dels òrgans que formen part de la històrica institució d'autogovern (article 29.1 de l'Estatut).
L'habilitació del Govern El Govern de la Generalitat disposa d'habilitació legal directa per aprovar aquest Projecte de decret, atès que, d'acord amb el que estableix l'article 6 de la Llei 6/2003 esmentada, «correspon al Govern de regular el règim estatutari dels expresidents de la Generalitat, determinar els mitjans necessaris per al sosteniment d'una oficina adequada a les responsabilitats i a les funcions exercides, i la dotació pressupostària per al funcionament ordinari d'aquesta oficina i per a les atencions de caràcter social i protocol que corresponguin».
Atès el caràcter de disposició general que presenta el Projecte objecte d'aquest Dictamen, queda justificat que adopti la forma de decret, segons el que disposa l'article 62 de la Llei 13/1989, de 14 de desembre, del Parlament de Catalunya.
El procediment d'elaboració La documentació que forma part de l'expedient comprèn, de manera sintètica, l'activitat duta a terme per l'Administració activa per justificar els criteris de legalitat i d'oportunitat de la disposició general que és objecte d'aquest Projecte de decret, d'acord amb el que disposen els articles 62 i 63 de la Llei 13/1989, de 14 de desembre, del Parlament de Catalunya.
La documentació elaborada per la Direcció de Serveis del Departament de la Presidència és, en general, detallada en els seus continguts i adequada al caràcter del Projecte de disposició que se sotmet a dictamen.
Per la seva banda, la Memòria inclou una exposició succinta del procés d'elaboració del Projecte de decret.
Així mateix, l'expedient incorpora també una taula de vigències i un estudi econòmic cost-benefici, en el qual es fa constar, d'una manera motivada, les despeses que el Projecte ha de comportar.
Tanmateix, atès que és la primera vegada que es regula aquest aspecte específic relatiu al president de la Generalitat, l'estudi conté una part de les previsions econòmiques que -raonablement- tenen, en part, un caràcter orientatiu.
També s'ha adjuntat a l'expedient administratiu del Projecte l'informe preceptiu interdepartamental d'impacte de gènere emès per l'Institut Català de la Dona, previst en l'article 62.1.d) de la Llei 13/1989, el qual informa positivament sobre el contingut del Projecte, sense que escaigui cap modificació de contingut.
A banda d'aquest informe, i atesa la naturalesa del projecte de disposició general objecte d'aquest Dictamen, a l'expedient no en consta cap altre que hagi estat requerit en el tràmit de consulta i informes.
Finalment, l'expedient inclou l'informe jurídic preceptiu emès per l'Assessoria Jurídica del Departament de la Presidència, al qual se n'afegeix un altre emès pel Gabinet Jurídic de la Generalitat, que subscriu íntegrament el contingut del primer.
En el primer, es descriu el procediment d'elaboració de la norma i se'n valora el contingut dispositiu; i en el segon, s'introdueixen observacions addicionals relatives al règim del personal al servei dels expresidents.
V. Observacions sobre el contingut del Projecte Un cop que el centre directiu ha tingut en compte les observacions fetes pel Gabinet Jurídic de la Generalitat a través de l'informe emès per la Subdirecció General de Serveis Consultius i Coordinació Jurídica, sobre els temes relatius al personal eventual al servei dels expresidents, les observacions que aquesta Comissió Jurídica Assessora emet versen únicament sobre el contingut de l'article 3 del Projecte.
La normativa actual sobre protocol i cerimonial de la Generalitat és regulada pel Decret 189/1981, de 2 de juliol, que establí les normes de protocol i cerimonial en l'àmbit de la Generalitat de Catalunya, i pel Decret 459/1981, de 6 de novembre, pel qual es modificà l'anterior.
Amb la finalitat que el contingut del Projecte disposi d'un major nivell de concreció normativa -observació aquesta que ja fou suggerida per l'Assessoria Jurídica del Departament de la Presidència-, l'Administració activa hauria de ponderar la conveniència d'incloure en aquest precepte una referència explícita a la normativa esmentada sobre protocol i cerimonial, atès que el seu contingut també inclou la figura dels expresidents.
Es pot elevar al Govern el Projecte de decret pel qual s'aprova el règim estatutari dels expresidents de la Generalitat de Catalunya, d'acord amb les observacions contingudes en aquest Dictamen.